b'\n_START_ARTICLE_\nIlek\n_START_SECTION_\nP\xc3\xa4\xc3\xa4uoma\n_START_PARAGRAPH_\nJoen l\xc3\xa4hteet sijaitsee Mulod\xc5\xbearyn kukkuloiden luoteisrinteill\xc3\xa4 (ven. \xd0\x9c\xd1\x83\xd0\xb3\xd0\xbe\xd0\xb4\xd0\xb6\xd0\xb0\xd1\x80\xd1\x8b). Se virtaa alavalla tasankoalueella ja sen uomalla on virtaamatilanteesta riippuen joko kapea uoma tai laaja tulvauoma. Kapea uoma on jyrkk\xc3\xa4rinteinen ja yl\xc3\xa4juoksulla se on 20\xe2\x80\x9330 metri\xc3\xa4 leve\xc3\xa4 ja alajuoksulla 150\xe2\x80\x93170 metri\xc3\xa4 leve\xc3\xa4. Tulvauoma on yl\xc3\xa4juoksulla 500 metri\xc3\xa4 ja alajuoksulla 3\xe2\x80\x934 kilometri\xc3\xa4 leve\xc3\xa4. Tulvan suuren virtaaman vuoksi tulvauomaan on kehittynyt lukuisia sivu-uomaia sek\xc3\xa4 j\xc3\xa4rvi\xc3\xa4 ja lampia . Aqt\xc3\xb6ben kaupungin yl\xc3\xa4puolella joki on padottu l\xc3\xa4hes 20 kilometri\xc3\xa4 pitk\xc3\xa4ksi patoaltaaksi . Keskijoksulla sijaitsee viel\xc3\xa4 Sol-Iletskin kaupunki. Ilek yhtyy Uraljokeen sen etel\xc3\xa4puolelta noin 1\xc2\xa0085 kilometri\xc3\xa4 Uralin Kaspianmeren suistosta  ja joen yhtym\xc3\xa4kohdassa olevaa taajamaa kutsutaan my\xc3\xb6s nimell\xc3\xa4 Ilek.\n_START_SECTION_\nVuodenajat ja virtaamat\n_START_PARAGRAPH_\nJoen alajuoksu sijaitsee aron reunalla ja sen latva-alueet puoliaavikon reunalla. Ilmasto on mannermainen, joten kes\xc3\xa4isin sataa hyvin v\xc3\xa4h\xc3\xa4n. Joen vesi on p\xc3\xa4\xc3\xa4asiassa per\xc3\xa4isin lumesta, jotka kertyy talvella ja joka sulaa kev\xc3\xa4\xc3\xa4ll\xc3\xa4 tuottaen suuren vesim\xc3\xa4\xc3\xa4r\xc3\xa4n. Tulvat levi\xc3\xa4v\xc3\xa4t laajalle alueelle, koska joen tulvatasanko on alavaa aluetta. Kes\xc3\xa4ll\xc3\xa4 joen virtaama on pieni ja vesi on silloin hyvin matalalla. Vuoden keskim\xc3\xa4\xc3\xa4r\xc3\xa4inen virtaama on 39,8 m\xc2\xb3/s Chilikin kohdalla, joka sijaitsee 112 kilometri\xc3\xa4 joensuusta._NEWLINE_Jokilaaksossa kasvaa paikoin pensaista ja lehtipuista muodostuvia metsk\xc3\xb6it\xc3\xa4, vaikka \xc3\xa4yr\xc3\xa4iden ulkopuolella p\xc3\xa4\xc3\xa4osan muodostaa arokasvillisuus. Joki j\xc3\xa4\xc3\xa4tyy marraskuun lopulla ja j\xc3\xa4\xc3\xa4t l\xc3\xa4htev\xc3\xa4t huhtikuun loppupuolella.'